KOMMISSIONENS AFGØRELSE (EU) 2020/1573

af 28. oktober 2020

om ændring af afgørelse (EU) 2020/491 om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2020

(meddelt under nummer C(2020) 7511)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2009/132/EF af 19. oktober 2009 om fastlæggelse af anvendelsesområdet for artikel 143, litra b) og c), i direktiv 2006/112/EF for så vidt angår fritagelse for merværdiafgift ved visse former for endelig indførsel af goder (1), særlig artikel 53, stk. 1, sammenholdt med artikel 131 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab,

under henvisning til Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (2), særlig artikel 76, stk. 1, sammenholdt med artikel 131 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, og

ud fra følgende betragtninger:

(1) Kommissionens afgørelse (EU) 2020/491 (3) som ændret ved Kommissionens afgørelse (EU) 2020/1101 (4) indrømmer fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet, frem til den 31. oktober 2020.

(2) Den 29. september 2020 hørte Kommissionen i overensstemmelse med betragtning 5 i afgørelse (EU) 2020/491 medlemsstaterne og Det Forenede Kongerige om, hvorvidt der var brug for en forlængelse, hvorefter medlemsstaterne anmodede om en forlængelse af fritagelserne.

(3) Det Forenede Kongerige anmodede om forlængelse af afgørelse (EU) 2020/491 indtil overgangsperiodens udløb. Bestemmelserne i EU-lovgivningen vedrørende fritagelse for importafgifter og momsfritagelse ved import af varer finder anvendelse på og i Det Forenede Kongerige for så vidt angår Nordirland efter overgangsperiodens udløb, jf. artikel 5, stk. 3 og 4, og artikel 8 i protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«). Det Forenede Kongerige har imidlertid ikke anmodet om fritagelse for importafgifter og momsfritagelse ved import af varer til Nordirland. Derfor bør forlængelsen af afgørelse (EU) 2020/491 udelukkende finde anvendelse på Det Forenede Kongerige indtil overgangsperiodens udløb, jf. udtrædelsesaftalens artikel 127, stk. 1.

(4) Medlemsstaternes import inden for rammerne af afgørelse (EU) 2020/491 har bidraget til, at de statslige organisationer eller organisationer, der er godkendt af de kompetente myndigheder i medlemsstaterne, har kunnet få adgang til nødvendige lægemidler og nødvendigt medicinsk udstyr og personlige værnemidler, som der er mangel på. Handelsstatistikker for sådanne varer viser, at de fortsat er genstand for betydelig import. Eftersom antallet af covid-19-smittede i medlemsstaterne fortsat udgør en risiko for folkesundheden, og da der i medlemsstaterne stadig meldes om mangel på varer, der er nødvendige for at bekæmpe covid-19-pandemien, bør den anvendelsesperiode, der er fastlagt i afgørelse (EU) 2020/491, forlænges.

(5) For at medlemsstaterne kan opfylde deres meddelelsespligt som fastlagt i afgørelse (EU) 2020/491 bør den frist, der er fastsat i artikel 2 i afgørelse (EU) 2020/491, forlænges. Det Forenede Kongeriges meddelelsesfrist bør tilpasses for at tage højde for den kortere anvendelsesperiode for fritagelsen.

(6) Medlemsstaterne blev i overensstemmelse med artikel 76 i forordning (EF) nr. 1186/2009 og artikel 53 i direktiv 2009/132/EF konsulteret om den ønskede forlængelse den 14. oktober 2020.

(7) Afgørelse (EU) 2020/491 bør derfor ændres —

VEDTAGET DENNE AFGØRELSE:

Artikel 1 I afgørelse (EU) 2020/491 foretages følgende ændringer: 1) I artikel 2 foretages følgende ændringer: a) Indledningen affattes således: »Medlemsstaterne meddeler senest den 31. august 2021 Kommissionen følgende oplysninger:«. b) Følgende indsættes som stk. 2: »Det Forenede Kongerige meddeler Kommissionen de i stk. 1 omhandlede oplysninger senest den 30. april 2021.« 2) Artikel 3 affattes således: »Artikel 3 Artikel 1 finder anvendelse på varer, der importeres mellem den 30. januar 2020 og den 30. april 2021. For så vidt angår import til Det Forenede Kongerige finder artikel 1 imidlertid anvendelse fra den 30. januar 2020 til den 31. december 2020.«.

Artikel 2 Denne afgørelse er rettet til medlemsstaterne.

Udfærdiget i Bruxelles, den 28. oktober 2020. På Kommissionens vegne Paolo GENTILONI Medlem af Kommissionen

(1) EUT L 292 af 10.11.2009, s. 5.

(2) EUT L 324 af 10.12.2009, s. 23.

(3) Kommissionens afgørelse (EU) 2020/491 af 3. april 2020 om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2020 (EUT L 103 af 3.4.2020, s. 1).

(4) Kommissionens afgørelse (EU) 2020/1101 af 23. juli 2020 om ændring af afgørelse (EU) 2020/491 om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2020 (EUT L 241 af 27.7.2020, s. 36).